SURSE: Statele UE care încalcă statul de drept nu vor mai putea trimite studenţii în programele Erasmus. România, vizată

Comisia Europeană ia în calcul să limiteze sau chiar să interzică accesul la programul Erasmus pentru ţările care nu respectă statul de drept, au declarat pentru G4Media.ro surse diplomatice europene. Comisia va decide varianta finală a sancţiunilor până pe 2 mai, când va prezenta propunerea pentru bugetul UE pentru următorii şapte ani. România este una dintre ţările vizate de eventualele sancţiuni, alături de Ungaria şi Polonia.

Programul Erasmus este una dintre cele mai de succes iniţiative ale Uniunii Europene. În toate variantele sale, programul a dus la vizite de studiu făcute de peste 3 milioane de studenţi europeni în alte ţări.

Reamintim că Executivul european discută mai multe opţiuni prin care să introducă un mecanism de sancţionare a statelor membre care încalcă statul de drept şi independenţa justiţiei. Mecanismul va trebui aprobat apoi în alte formate ale UE înainte de a intra în vigoare.

Crearea acestui mecanism este supervizată de Frans Timmermans, prim-vicepreşedintele Comisiei Europene.